آمریکا بیرلشمیش دؤولتلری ساوونما باخانینین وکیلی شنهن، آمریکا بیرلشمیش دؤولتلری دونانماسینا باغلی یواس‌اس آبراهام لینکلن اوچاق گمی‌سی تعرض قروپونون اورتادوغویا گؤندریمینین ایران رژیم گوجلرینین تهدید یاراتدیغینا دایر علامتلر اوزرین‌ده گرچکلشدیگینی آچیقلادی.
شنهن، تویتر حسابین‌دان وئردیگی آچیقلامادا،
"سی‌وی‌ان-۷۲ (آبراهام لینکلن اوچاق گمی‌سی تعرض قروپو) و آمریکا بیرلشمیش دؤولتلری هاوا گوج‌لرینه باغلی بومباردمان وظیفه گوجونون سنتکام (مرکز قوتلر قوموتانلیغی) بؤلگه‌سینه منیم اوناییملا گؤندریمی، ایران رژیم گوجلرینین تشکیل ائتدیگی جدی تهدیدین علامتلرینه جاواب اولاراق، عنصورلارین تدبیر مقصدلی یئر دییشدیرمه‌سی ایدی" ایفاده‌سینی ایشلتدی.
مئساژیندا ایرانا سسلنن شنهن،
"ایران رژیمینی بوتون تخریباتلاری دوردورماغا چاغیریریق. گوج‌لریمیزه و چیخارلاریمیزا قارشی یؤنلدیلمیش هر هانسی بیر سالدیریدان ایران رژیمینی مسئول توتوروق" دئدی.
یواس‌اس آبراهام لینکلن اوچاق گمی‌سی وظیفه قروپو بیر مانور اوچون ایتالیا ساحللرینده ایدی.
آغ ائو اولوسال گوونلیک مشاوری جان بولتون اؤنجه‌کی گون وئردیگی آچیقلاما ایله اوچاق گمی‌سینین، بیر بومباردمان گؤره‌و گوجو ایله بیرلیک‌ده کؤرفزه گؤندریلدیگینی آچیقلامیشدی.
بولتون، بو گؤندریمی ایران رهبرلیگینه "دقیق و کسین بیر مئساژ" اولاراق دگرلندیرمیشدی.
آمریکا مئدیاسین‌دا یئر آلان بعضی خبرلرده سؤزوگئدن قرارین، ایسراییل استخباراتینین آمریکا بیرلشمیش دؤولتلرینه، ایرانین بؤلگه‌ده‌کی آمریکا عسگرلرینه قارشی سالدیری حاضیرلیغین‌دا اولدوغو معلوماتینی چاتدیرماسی اوزرینه آلیندیغی ادعا ائدیلیر.
ایسراییل استخباراتینین ایکی هفته اؤنجه آغ ائوده بیر توپلانتی سیراسیندا ایرانین محتمل بیر نئچه پلانینی آمریکا رهبرلیگینه چاتدیردیغی قید ائدیلرکن، ایرانین عراق، سوریه، سعودی عربیستان و بیرلشمیش عرب امیرلیکلری باش‌دا اولماق اوزره بؤلگه‌ده آمریکا بیرلشمیش دؤولتلرینه عاید هدفلره سالدیرابیله‌جگی بیلگیسینین وئریلدیگی ایر‌لی سورولور.
